ПРОГРАМА НА БКИ-ПРАГА ЗА М. СЕПТЕМВРИ 2015 Г.
● Продължава 9-ият ФЕСТИВАЛ ЗА АРХИТЕКТУРА И УРБАНИЗЪМ ARCHITECTURE WEEK PRAGUE 2015
17.08. – 18.10.2015 г.
Манастир „Св. Георги”, Пражки храд
В рамките на 9-ото издание в Прага с активното участие на Българския културен институт е изложен макет на Асеновата крепост. Националният паметник на културата е част от славната история на България. Създадена още по времето на траките, през Средновековието крепостта е една от най-важните родопски твърдини. През първата половина на ХIII век тя достига най-голям разцвет при царуването на Иван Асен II. Отлично запазената крепостна църква „Св. Богородица Петричка” е сред забележителните образци на средновековната религиозна архитектура в България. 
За първа година със съдействието на БКИ участваме в детския фестивален раздел Playful Architect 2015 с рисунки на 9-10-годишни ученици от Панагюрище. Деца от цял свят рисуват на тема „Паметниците на моя край”.
Повече информация на http://www.architectureweek.cz/.
● „ДИАЛОГ НА ПОКОЛЕНИЯТА”. Акварели на Дечко Узунов и на съвременни български художници – Тоня Горанова, Яна Каменова, Зара Буюклийска, Николай Янакиев, Христо Кърджилов, Деян Вълков, Цвятко Остоич, Светослав Недев
08.09.2015 г. (вторник), 18:00 ч.
Галерията на БКИ – Прага, ул. „Климентска” 6, Прага 1
През 2015 г. се навършват 50 години от избирането на Дечко Узунов за председател на Съюза на българските художници и 70 години от избора му за ректор на Националната художествена академия. Българският културен институт в Прага съвместно с галерия-музей „Дечко Узунов” представят изложбата „Диалог на поколенията”. В Прага ще бъдат изложени творби на големия художник и произведения на участници в пленера по акварел, носещ неговото име. Подобен диалог между поколенията създава усещането за приемственост, за общи принципи и посоки, като същевременно откроява различията, развитието, другите гледни точки. Наред с това диалогът продължава и с публиката. 

Изложбата продължава до 28.09.2015 г. 
● ЙОЗЕФ ПИТЕР. Представителна изложба на основоположника на българската печатна графика
17.09.2015 г. (четвъртък), 18:00 часа
Национална галерия „Двореца”, бул. „Княз Александър I” № 1, София
Националната галерия в София и Българският културен институт – Прага, представят с изложба и книга-албум основоположника на българската печатна графика. Проектът e иницииран от Българския културен институт в Прага, чийто екип си постави за цел да „извади” от архивите името на Йозеф Питер и да направи достояние на широката аудитория неговото творчество, познато до днес само на малцина. 
В престижната галерията ще бъдат изложени рисунки, акварели, графики, маслени платна и близо 20 проекта приложна графика на чешкия творец, който в България се подписва като Йосиф. 
Книгата-албум „Йосиф Питер (1881 – 1925)”, която съпътства изложбата, съдържа научна студия и повече от 200 репродукции на произведения и документи на Йозеф Питер. Изданието е триезично (български, чешки и английски език). Предназначено е за широка и разнообразна аудитория както в България, така и в Чехия, Европа и по света.
Творбите на Йозеф Питер ще бъдат показани през ноември 2015 г. в Прага в популярната галерия „Вила Пеле”.
● ЕВРОПЕЙСКИ ДЕН НА ЕЗИЦИТЕ 2015

    SPEAK-DATING 

24.09.2015 г. (четвъртък), 16:00 – 19:00 ч.
Пасаж „Луцерна”, ул. „Водичкова” 36, Прага 1

Заедно с EUNIC (Сдружение на европейските културни интитути и посолства в Чехия) за поредна година организираме Европейския ден на езиците. По време на атрактивния speak-dating желаещите ще могат „да поговорят” с подготвени лектори на 19 различни европейски езика. Ще разберете колко лесно и приятно е човек да проговори на чужд език. Всеки, който опита speak-dating поне на 3 езика, може да спечели езиков курс и други награди. 
    ЕЗИКОВА ИГРА
25.09.2015 г. (петък), от 10:00 ч., от 11:00 ч.
Галерията на БКИ – Прага, ул. „Климентска” 6, Прага 1
Къде възниква кирилицата? Защо тя става официална писменост на Средновековна България? Кои са учениците на светите братя Кирил и Методий? Кои български думи се произнасят като на чешки, но имат различно значение? 
Отгворите на тези въпроси, още интересна и полезна информация за особеностите на българския език, култура и история ще научите, ако се присъедините към нашата езикова игра. Програмата е подходяща за ученици от средните училища.

Можете да се регистрирате за участие на www.bki.cz.

   ОНЛАЙН ВИКТОРИНА
Викторината е част от съпътстващата програма на Европейския ден на езиците. Състезанието вече започна и продължава до полунощ на 29 септември. 
Знаете ли къде се пише пълен и кратък член в българския език? Каква писменост се използва в Грузия или кои са официалните езици в Белгия? Проверете своите знания като отговорите на тези и още куп интересни езикови въпроси. За позналите ще има награди.

Викторината и повече информация на www.evropsky-den-jazyku.cz.

Повече информация на www.bki.cz.
Българският културен институт си запазва правото на промени в програмата.
